**Ministru kabineta noteikumu projekta „Kārtība, kādā valsts vai pašvaldību institūcijas izņēmuma stāvokļa laikā valsts aizsardzības un nacionālās drošības vajadzībām iegūst turējumā personas īpašumu un atlīdzina ar to saistītos zaudējumus” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par ārkārtējo situāciju un izņēmuma stāvokli” 19. panta septītā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013. gada 10. aprīlī spēkā stājies likums „Par ārkārtējo situāciju un izņēmuma stāvokli”, kurā ir noteikts, ka izņēmuma stāvokļa laikā valsts vai pašvaldību institūcijas (turpmāk – atbildīgās institūcijas) var iegūt turējumā fizisko un juridisko personu (turpmāk – īpašnieks (valdītājs)) īpašumu (kustamo un nekustamo mantu), turpmāk – īpašums, ja tas nepieciešams nacionālajai drošībai un valsts aizsardzībai. Lai to īstenotu, nepieciešams izstrādāt Ministru kabineta noteikumu projektu, kas nosaka kārtību, kādā kompensējami zaudējumi no personu īpašuma iegūšanas valsts iestāžu turējumā, un procedūras, kā ar dokumentiem tiek noformēta personu īpašuma iegūšana, taisnīga atlīdzinājuma noteikšana un zaudējumu kompensēšana no valsts un pašvaldību institūciju puses. Latvijas Republikas Satversmes 62. pants paredz – ja valsti apdraud ārējais ienaidnieks vai ja valstī vai tās daļā ir izcēlies vai draud izcelties iekšējs nemiers, kurš apdraud pastāvošo valsts iekārtu, tad Ministru kabinetam ir tiesības izsludināt izņēmuma stāvokli. Pamatojoties uz likuma „Par ārkārtējo situāciju un izņēmuma stāvokli” 18.panta 5.punktā noteikto, Ministru kabinets atkarībā no valsts apdraudējuma veida, intensitātes un rakstura lēmumā par izņēmuma stāvokli var noteikt konkrētas atbildīgās (valsts vai pašvaldību) institūcijas, kas valsts aizsardzības un nacionālās drošības vajadzībām var iegūt turējumā īpašnieka (valdītāja) kustamo vai nekustamo mantu.  Atbildīgā institūcija (atbildīgās institūcijas vadītājs vai viņa pilnvarota amatpersona) īsteno izņēmuma stāvokļa radījušās situācijas operatīvai pārvarēšanai (lauku apstākļos) šādu galēju nepieciešamību iegūt īslaicīgā turējumā īpašnieka (valdītāja) īpašumu tikai gadījumā, ja atbildīgās institūcijas valdījumā, valsts materiālajās vai Nacionālo bruņoto spēku rezervēs nav atbilstošas mantas vai nav iespējams noslēgt rakstveida vienošanos ar īpašnieku (valdītāju) par īpašuma lietošanu, kurš būtu nepieciešams valsts aizsardzības un nacionālās drošības vajadzībām.  Lemjot par īpašuma iegūšanu turējumā, atbildīgā institūcija iespēju robežās (atkarībā no valsts apdraudējuma veida, intensitātes un rakstura) veic visas nepieciešamās darbības īpašuma stāvokļa un vērtības konstatēšanai (dokumentālai nostiprināšanai).  Ja atbildīgā institūcija iegūst turējumā nekustamo īpašumu, saskaņā ar Valsts civilās aizsardzības plānu tiek nodrošināta tur dzīvojošo fizisko personu pagaidu vai pastāvīga izmitināšana.  Ministru kabinets nosaka kārtību, kādā:  1) valsts pārvaldes un pašvaldību iestādes pieņem lēmumu par īpašuma (kustamās vai nekustamās mantas) iegūšanu turējumā, iegūst turējumā īpašumu (kustamo vai nekustamo mantu) un atdod to atpakaļ;  2) fiziskas un juridiskas personas pieprasa zaudējumu atlīdzību, kas nodarīti saistībā ar īpašuma (kustamās vai nekustamās mantas) atrašanos valsts pārvaldes un pašvaldību iestāžu turējumā;  3) novērtējami un aprēķināmi zaudējumi, kas nodarīti saistībā ar īpašuma (kustamās vai nekustamās mantas) atrašanos valsts pārvaldes un pašvaldību iestāžu turējumā, pieņem lēmumu par šo zaudējumu atlīdzināšanu un izmaksā zaudējumu atlīdzību;  4) fiziskām un juridiskām personām ir tiesības apstrīdēt zaudējumu atlīdzības apmēru.  Lai nodrošinātu minēto procedūru efektīvu realizēšanu, projekts paredz pievienot šādus dokumentu paraugus: lēmumu par īpašuma iegūšanu turējumā, paziņojumu par iegūtā īpašuma bojāeju, turējumā iegūtā īpašuma nodošanas aktu, iesniegumu kompensācijas piešķiršanai sakarā ar zaudējumiem, kas nodarīti personas īpašumam.  Visi lēmumi un rīkojumi, kas pieņemti izņēmuma stāvokļa nodrošināšanai, zaudē spēku vienlaikus ar izņēmuma stāvokļa atcelšanu.  Lai gan lēmums par mantas iegūšanu turējumā ir uzskatāms par administratīvo aktu, lēmuma pamatotības izvērtējums attiecībā uz zaudējumu atlīdzības piešķiršanu, tās apmēru un novērtējuma atbilstību ir piekritīgs vispārējās jurisdikcijas tiesai. |
| 3. | Projekta izstrādē iesaistītās institūcijas | Nacionālie bruņotie spēki. |
| 4. | Cita informācija | Ar īpašnieku šo noteikumu izpratnē tiek saprasts;  nekustamajam īpašumam – pēc Civillikuma 994. panta, persona, kas ierakstīta zemesgrāmatā, un persona, kas nevar tikt ierakstīta zemesgrāmatā saskaņā ar Nekustamā īpašuma kadastra likuma 7. pantu;  kustamām mantām – persona, kas par tādu ir reģistrēta attiecīgos kustamās mantas reģistros, vai ja tas ir pierādāms ar citiem dokumentiem. Uz kustamo mantu, kas nav nekur reģistrēta, būtu attiecināms Civillikuma vispārējais regulējums.  Šo noteikumu izpratnē mantu iegūt turējumā var gan no īpašniekiem, gan no personām, kas nav īpašnieki, bet kuru valdījumā vai turējumā lieta atrodas. Savukārt atlīdzību var pieprasīt tikai īpašnieks.  Šo noteikumu izpratnē ar nodarīto zaudējumu atbilstošu atlīdzinājumu saprot vērtību, kas nepārsniedz vidējo tirgus cenu.  Noteikumu 3. punktā ar atsauci uz Paziņošanas likumu saprot gan attiecīgā lēmuma paziņošanu mutiski, gan citā Paziņošanas likumā noteiktajā kārtībā.  Ar noteikumu 7. punktā lietoto terminu „pēc iespējas” tiek saprastas situācijas, kad objektīvu (tādu iemeslu dēļ, kas radījuši izņēmuma stāvokli; gājis bojā, emigrējis utt.) vai subjektīvu iemeslu dēļ īpašnieks valdītājs nevar parakstīt vai neparaksta īpašuma nodošanas aktu. Šādā gadījumā tiek paredzētas adekvātas darbības īpašuma tālākai nodošanai atpakaļ.  Attiecībā uz noteikumu 12. punktu – par nozari atbildīgā ministrija, lai izvēlētos zaudējumu novērtēšanas procesā pieaicināmo ekspertu, ievēro normatīvos aktus publisko iepirkumu jomā un pamato šādu  lēmumu ar  lietderības apsvērumiem. Komisija var vērsties dažādās nozaru asociācijās, lai iegūtu informāciju par konkrētās jomas speciālistiem un ekspertiem. Komisija ekspertiem un speciālistiem izstrādā darba uzdevumus.  Šo noteikumu izpratnē „par nozari atbildīgā ministrija” ir ministrija, kuras padotībā vai pārraudzībā atrodas valsts pārvaldes vai pašvaldību iestādes, kas ir iesaistītas tāda valsts apdraudējuma pārvarēšanā, kas izraisījis izņēmuma stāvokli. Attiecībā uz pašvaldībām tā būtu Vides aizsardzības un reģionālās attīstības ministrija, kas šobrīd pārrauga pašvaldības. Attiecībā uz Valsts robežsardzi (saskaņā ar Nacionālā bruņoto spēku likuma 3. panta trešo daļu) tā būtu Aizsardzības ministrija. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkarībā no apdraudējuma apmēra un intensitātes noteikumi ietekmēs ikvienu sabiedrības daļu, t.i., to īpašnieku (valdītāju) cilvēka tiesības, kuru īpašums var tikt iegūts valsts un pašvaldību institūciju turējumā un kuri būs pakļauti nosacījumiem, ko paredz īpaša tiesiskā režīma ieviešana.  Noteikumi papildus varētu ietekmēt ne tikai kustamā un nekustamā īpašuma īpašniekus (valdītājus), bet arī turētājus (faktiskos valdītājus), piem., mantas glabātājus, pilnvarniekus, īrniekus u.tml. Īpašuma turētājs, kura turējumā esošo īpašumu valsts vai pašvaldību institūcijas izņēmuma stāvokļa laikā valsts aizsardzības un nacionālās drošības vajadzībām ieguvušas turējumā, zaudējumu atlīdzināšanu var prasīt no īpašuma īpašnieka (valdītāja), kas regresa kārtībā var prasīt zaudējuma atlīdzināšanu no valsts vai pašvaldību institūcijas, kas to ieguvusi turējumā. |
| 2. | Tiesiskā regulējuma ietekme uz tautsaimniecību un administratīvo slogu | Projekta ietekme uz valsts budžetu nav precīzi aprēķināma, jo nav iespējams prognozēt noteiktu apdraudējuma situāciju, kuras novēršanai būtu nepieciešams iegūt īpašnieka (valdītāja) īpašumu valsts un pašvaldību institūciju turējumā, kas tādējādi radītu zaudējumus īpašniekam (valdītājam). |
| 3. | Administratīvo izmaksu monetārs novērtējums | Administratīvo izmaksu monetāro novērtējumu būs iespējams noteikt tikai atkarībā no konkrētās apdraudējuma situācijas, tās mēroga, intensitātes un rakstura. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav attiecināms (projekts izstrādāts, ņemot vērā valsts aizsardzības operacionālās prasības un mērķus). |
| 2. | Sabiedrības līdzdalība projekta izstrādē | 2011. gada 15. jūlijā notika Latvijas Nacionālās aizsardzības akadēmijas Aizsardzības zinātniskās pētniecības centra organizēta publiska diskusija „Demokrātijas ierobežojumi izņēmuma stāvokļa laikā: sabiedrības drošības un indivīda tiesību kompromisa meklējumos”. |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts pārvaldes institūcijas, kuras saskaņā ar Nacionālās drošības likumu un citiem normatīvajiem aktiem ir atbildīgas par valsts apdraudējuma situācijas pārvarēšanu. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas III un IV sadaļa – projekts šīs jomas neskar.

Aizsardzības ministrs R. Vējonis

Vīza: valsts sekretārs J. Sārts

26.11.2014

1223

Edgars Svarenieks

Aizsardzības ministrijas Krīzes vadības departamenta

Civilmilitārās sadarbības nodaļas vadītājs

tālr.: 67335029, fakss: 67335037,

e-pasta adrese: Edgars.Svarenieks@mod.gov.lv